Morten Bødskov (S), 2013-11-20:
Det er jo simpelt hen ikke rigtigt.
Hvis man ser på eksempelvis et udspil, som regeringen er kommet med omkring parallelle retsopfattelser og æresrelaterede forbrydelser i den sammenhæng, eksempelvis for religiøse forkyndere og andre, som gebærder sig på den bane, vil man se, at der er sket ændringer i den her retning.
Dernæst vil jeg sige, at virkeligheden jo er den, at det står og falder med, om Venstre før eller siden vil sige, hvad det er, Venstre så vil, altså om man vil have en regering, eller om man vil have et folketingsvalg, hvor man vil påpege, hvad det er for helt konkrete internationale konventioner, man mener Danmark skal trække sig ud af.
Jeg kan forestille mig, at Dansk Folkeparti synes, det er helt rigtigt.
Men når nu Dansk Folkeparti fremsætter et beslutningsforslag her inden længe igen – det kunne man forvente – så glæder jeg mig til at høre, om man mener, at man skal følge den linje eller ej.
For som jeg husker debatten sidst, handlede det ikke så meget om debat mellem os, men om debat mellem Dansk Folkeparti og Venstre, for også Dansk Folkeparti var forbavsede, dengang Venstre første gang stod på talerstolen.
Da var der simpelt hen så meget uld i mund, i forhold til hvad man havde sagt hidtil, at det, man sagde, mente Dansk Folkeparti ikke rigtig harmonerede med det, man havde stået f.eks. her og sagt tidligere.
Så jeg glæder mig til at høre, hvad det er, man har tænkt sig at gøre.
Som sagt forstår jeg godt, at folk bliver forargede, når man ser sager af den her karakter omtalt på den måde, som det nu engang er sket.
Men det ændrer altså ikke ved det, som spørgsmålet også er udtryk for, nemlig at det er en sammenligning af pærer og bananer.
Regeringen har taget initiativ til, at lovgivningen bliver ændret.
Regeringen har også taget initiativ til, at vilkårene for børns muligheder for at blive familiesammenført i Danmark er blevet ændret.
Det havde heldigvis bred opbakning i Folketinget, og jeg går jeg ud fra, at den opbakning, der var i Folketinget, var udtryk for, at også andre partier – jeg skal nok lade være med at nævne hvilke – måske var kommet på andre tanker, nemlig at der var behov for ændringer.
Så bedre sent end aldrig
, og jeg er glad for, at der har været en så bred opbakning til det.
Så er der bare den ting at sige, at reglerne tillader udvisning.
Det eneste, der står i vejen, er vores internationale forpligtelser.
Regeringens holdning til kriminelle udlændinge og deres ophold i Danmark, når de har begået kriminalitet,
er sådan set krystalklar, og den er, at alle dem, der kan vises ud, også skal vises ud.
Det fremgår fuldkommen klart af det lovgrundlag, som ligger på området – ingen tvivl om den sag.
Så kan der være nogle internationale forpligtelser, som står i vejen for det.
Det er i øvrigt fuldkommen de samme internationale forpligtelser, som gjaldt, dengang hr. Preben Bang Henriksens parti var ved magten.
Det er helt fuldstændig det samme regelgrundlag, vi spiller efter, og hvis man havde fulgt med i medierne, ville man have set, at der var sager, hvor det er forståeligt at folk undrede sig lidt, og de sager kan sandelig også være der nu.
Men summa summarum er, at den eneste stopklods, der er i de her situationer, er vores internationale forpligtelser, og de er de samme nu, som de var før valget.